钦定古今图书集成/明伦汇编/宫闱典/第074卷 > 《贺太子冠礼表》邵泽民
## 钦定古今图书集成/明伦汇编/宫闱典/第074卷 > 《贺太子冠礼表》邵泽民

濬哲发祥，克昌基本，神明肖质，允属元良。爰当可冠
之时，大讲加成之典，十行降札，四海倾心。窃以道有
废兴，时随损益，饬容正体，孰识上仪；涓日筮宾，殆成
虚礼。恭惟陛下振百王之绝学，纳一世于大中，谓化
民实本齐家，而制治莫先善俗。眷惟元子，翕受天祺，
早备问于寝门，久联华于国邸。宜膺盛服，式协《圣经》。
三加弥尊，一人有庆。伏遇陛下圣本天纵，德裕日新，
作民孚先，敷时纳治。壮皇图而增固，懋帝趾以无疆。
宗祉垂休，幅员来贺。臣叨分符竹，远去轩墀。丹诏载
辞，畅四肢而交抃；明庭措事，陪百辟以何从？